



SURAH AZ-ZALZALAH 

Surah Gegaran Bumi 

(Makkiyah) 






Dengan nama Allah 

Yang Maha Penyayang dan Maha Pengasih 


Ayat-ayat dan Terjemahan 



"Apabila bumi digegarkan sedahsyat gegarannya(l). Dan 
bumi telah mengeluarkan isi kandungannya(2). Dan manusia 
berkata (ketakutan): Mengapa bumi jadi begitu?(3). Pada 
hari itu , bumi akan menceritakan berita-beritanya(4). 
Bahawa Tuhanmu telah memerintahnya (supaya berlaku 
demikian)(5). Pada hari itu , manusia akan keluar dari kubur 
masing-masing dengan berbagai-bagai keadaan untuk 
diperlihatkan balasan amalan mereka(6). Oleh itu , barang 
siapa yang melakukan amalan kebajikan seberat zarrah, 
nescaya ia akan melihat pahalanya(7). Dan barang siapa 
yang melakukan kejahatan seberat zarrah , nescaya ia akan 
melihat balasannya. "(8). 

Di dalam mashaf, juga menurut setengah-setengah 
riwayat, surah ini diturunkan di Madinah, tetapi di 
dalam riwayat-riwayat yang lain surah ini diturunkan 
di Makkah. Kami tarjihkan riwayat yang mengatakan 
surah ini diturunkan di Makkah, kerana pokok 
persoalan dan gaya pengungkapannya adalah 
menguatkan riwayat ini’ 

Gempa Bumi Pada Hari Qiamat 

Itulah satu peristiwa gempa bumi yang 
menggentarkan hati manusia yang lalai. Satu gegaran 
gempa di mana maudhu , f pemandangan dan nada- 
nada kata turut sama mengambil bahagian 
menggambarkannya. Dan itulah bahana yang gegak 


gempita yang menggegarkan bumi dan seluruh 
penduduknya. Sebaik sahaja mereka sedar dari 
kekagetan mereka, mereka terus dihadapkan dengan 
upacara hisab, ditimbang dan ditentukan balasan 
masing-masing, yang dijelaskan di dalam beberapa 
potong ayat yang pendek sahaja. 

Inilah ciri Juzu' 'Amma seluruhnya dan ia 
digambarkan begitu kuat dalam surah ini. 

•k k k * * * 

(Pentafsiran ayat-ayat 1-5) 



"Apabila bumi digegarkan sedahsyat gegarannya.(l) Dan 
bumi telah mengeluarkan isi kandungannya"(2) 

Itulah peristiwa Hari Qiamat di mana seluruh bumi 
bergegar dengan gempa-gempa yang paling dahsyat 
dan meluahkan segala isi perutnya dari mayat-mayat, 
logam-logam dan sebagainya, yang selama ini 
dikandunginya, seolah-olah bumi mahu meringankan 
tubuhnya dan kandungan-kandungannya yang berat 
itu. 

Itulah satu pemandangan yang menunjukkan segala 
sesuatu yang tegak di bumi telah bergoyang di bawah 
tapak kaki para pendengar surah ini. Mereka merasa 
terhuyung-hayang, dan bumi terus bergegar dan 
bergoncang di bawah tapak kaki mereka, satu 
pemandangan yang menakutkan hati yang selama ini 
menyangkakan segala apa yang tegak di bumi itu 
akan tetap teguh, kukuh dan kekal abadi. Inilah kesan 
pertama dari pemandangan-pemandangan Qiamat 
yang digambarkan oleh Al-Qur'an, satu gambaran 
yang benar-benar hidup dan menjalar ke dalam saraf- 
saraf pendengar ayat-ayat ini sebaik sahaja 
mendengar ungkapan Al-Qur'an yang unik ini, dan 
kesan ini bertambah jelas lagi apabila digambarkan 
reaksi '"manusia" terhadap pemandangan itu dan 
dilukiskan keadaan-keadaan perasaan mereka ketika 
melihat pemandangan ini: 



"Dan manusia berkata (ketakutan): Mengapa bumi jadi 
begitu? "(3) 




400 


SO SURAH AZ-ZALZALAH C& 


J uzur KE-30 


Manusia Dalam Kebingungan Ketika Qiamat Meletus 

Inilah pertanyaan orang-orang yang berada dalam 
kebingungan dan ketakutan yang melihat satu 
peristiwa yang luar biasa, yang tidak dapat 
difahaminya dan tidak dapat disabar dan didiamkan 
begitu sahaja. 


Keadaan ini sendiri merupakan satu penceritaan 
yang amat jelas bahawa apa yang berlaku itu adalah 
dari perintah dan wahyu Allah kepada bumi. 

'k 'k 'k 'k 'k 'k 

(Pentafsiran ayat-ayat 6-8) 


"Mengapa bumi jadi begitu?" "Mengapa ia 
bergegar dan bergoncang begitu dahsyat?" 
"Mengapa?". 

Mereka seolah-olah ikut terhuyung-hayang bersama 
gegaran itu dan cuba berpaut pada sesuatu untuk 
menahannya dari rebah, tetapi segala sesuatu yang 
ada di sekelilingnya terus bergoyang dan bergegar- 
gegar. 


Umat manusia sebelum ini memang pernah melihat 
kejadian-kejadian gempa bumi dan letupan-letupan 
gunung berapi. Kejadian-kejadian itu dihadapinya 
dengan penuh ketakutan dan kecemasan. Mereka 
ditimpa kemusnahan dan kebinasaan, tetapi apabila 
mereka melihat gegaran dan gempa bumi Hari 
Qiamat, mereka dapatinya sama sekali tidak 
mempunyai titik keserupaan di antaranya dengan 
kejadian-keiadian gempa bumi dan letupan-letupan 
gunung berapi yang berlaku dalam dunia ini. 


Gempa bumi pada Hari Qiamat merupakan satu 
peristiwa baru bagi manusia yang belum pernah 
dialaminya, satu peristiwa yang tiada tolok 
bandingnya, satu kejadian agung yang pertama kali 
berlaku. 



"Pada hari itu "(4) 


laitu pada hari berlakunya gempa bumi yang 
mengkagetkan seluruh manusia. 



"Bumi akan menceritakan berita-beritanya. "(4) 



"Bahawa Tuhanmu telah memerintahnya (supaya berlaku 
demikian). "(5) 


Ketika manusia berada dalam keadaan bingung dan 
kaget di mana nada-nada ayat membayangkan 
kecemasan, keadaan terperanjat, hiruk-pikuk dan 
kacau-biiau, dan ketika mereka termengah-mengah 
bertanya: "Mengapa bumi jadi begini? Mengapa?" 
Tiba-tiba mereka berdepan dengan pemandangan 
Mahsyar, Hisab, Timbangan amalan dan Balasan. 



"Pada hari itu ; manusia akan keluar dari kubur masing- 
masing dengan berbagai-bagai keadaan untuk diperlihatkan 
balasan amalan mereka(6). Oleh itu , barang siapa yang 
melakukan amalan kebajikan seberat zarrah, nescaya ia akan 
melihat pahalanya(7). Dan barang siapa yang melakukan 
kejahatan seberat zarrah , nescaya ia akan melihat 
balasannya. "(8) 

Dalam sekelip mata sahaja kita melihat 
pemandangan manusia dibangkit dari kubur di 
merata pelusuk bumi: 



"Mereka seperti belalang yang berkeliaran. " 


(Surah al~Qamar: 7) 

laitu satu pemandangan yang tidak pernah dilihat 
manusia, pemandangan seluruh manusia dari seluruh 
generasinya serentak bangkit dari kubur-kubur 
mereka di sana sini: 

"Pada hari itu , bumi terbelah meluahkan mereka dengan 
segera. " 


Cerita Qiamat Dari Mulut Bumi 

Yakni pada hari itu bumi akan menceritakan 
bahawa segala apa yang berlaku itu adalah atas 
perintah Allah. Dialah yang telah memerintah bumi 
supaya bergegar dengan sedahsyat-dahsyatnya dan 
meluahkan segala isi kandungannya yang berat, dan 
kerana itu bumi telah mematuhi perintah-Nya: 


"Dan ia telah mematuhi perintah Tuhannya dan memang 
kewajipannya mematuhi perintah . " 




(Surah Qaf: 44) 


Di mana sahaja mata memandang, di sana kelihatan 
orang yang dibangkitkan dari kubur itu keluar dengan 
segera dan terus pergi tanpa menoleh ke kiri dan ke 
kanan. Semuanya berjalan tergesa-gesa tanpa 
menoleh kepada sesuatu apa dan tanpa melihat ke 
belakang dan ke sekelilingnya: 



"Mereka tergesa-gesa menuju kepada suara yang menyeru 
mereka. " 


(Surah a l-lnsyi qa q : 2) (Surah AI-Qamar: 8) 

Leher mereka memanjang dan mata mereka 
membelalak: 

"Pada hari itu , set/ap orang dari mereka sibuk dengan diri 
masing-masing. " 

(Surah 'Abasa: 37) 




Satu pemandangan yang tidak dapat digambarkan 
dengan ungkapan-ungkapan bahasa manusia kerana 
terlalu dahsyat, ngeri dan mengkagetkan. Tiada kata- 
kata walaupun dengan menggunakan segala kata 
yang terdapat dalam kamus-kamus dunia tidak juga 
tercapai untuk memberi dan menggambarkan 
pemandangan hari itu. 

"Pada hari itu , manusia akan keluar dari kubur masing- 
masing dengan berbagai-bagai keadaan untuk diperlihatkan 
balasan amalan mereka. "(6) 


Seluruh Manusia Dikumpulkan Di Mahsyar 

ini menjadikan keadaan lebih dahsyat lagi. Mereka 
keluar menuju ke tempat yang akan ditunjukkan 
amalan-amalan mereka. Di sana mereka akan 
dihadapkan dengan segala amalan mereka dan 
menerima balasannya. Berdepan dengan amalan- 
amalan sendiri kadang-kadang lebih teruk dan 
dahsyat dari menerima balasannya. Ada orang tidak 
sanggup melihat perbuatannya di hadapan dirinya 
sendiri kerana terlalu keji di sa'at-sa'at ia dilanda 
perasaan menyesal. Bagaimana nanti kalau ia 
dihadapi dengan amalan-amalannya itu di hadapan 
khalayak manusia dan di hadapan Tuhan RabbukJalil 
Yang Maha Agung? 

Melihat dan menghadapi amalan-amalan itu sendiri 
merupakan satu hukuman yang amat menakutkan. 
Dan selepas itu diiringi pula dengan proses Hisab yang 
amat halus hingga tiada satu zarrah pun dari amalan 
yang baik atau amalan yang jahat yang ditinggalkan 
tanpa balasan: 

a ^ A 



” Oleh itu ; barang siapa yang melakukan amalan kebajikan 
seberat zarrah nescaya ia akan melihat pahalanya(7). Dan 
barang siapa yang melakukan kejahatan seberat zarrah 
nescaya ia akan melihat balasannya. "(8) 

Kata-kata zarrah telah ditafsirkan oleh Mufassirin 
dahulu sebagai "lalat". Ada pula yang 
mentafsirkannya dengan habuk-habuk debu yang 
kelihatan pada cahaya matahari. Itulah benda yang 
paling kecil yang dapat mereka tanggapkan dari kata- 
kata zarrah itu. 


Tetapi zarrah yang kita ketahui sekarang ialah 
"atom", dan atom itu lebih kecil dari habuk-habuk 
debu yang dilihat pada cahaya matahari, kerana 
habuk-habuk itu masih dapat dilihat dengan mata 


kasar, sedangkan atom hanya dapat dilihat dengan 
mikroskop yang paling besar di makmal-makmal 
sains. Atom merupakan sesuatu yang boleh dilihat 
dalam hati ahli-ahli sains. Tiada seorang pun dari 
mereka yang dapat melihat atom dengan matanya 
atau mikroskopnya, apa yang dapat dilihat mereka 
hanya kesan-kesannya sahaja. 

Amalan-amalan yang seberat atom ini, baik amalan 
baik mahupun amalan jahat, dihadirkan kelak dan 
diperlihatkan kepada yang melakukannya dan akan 
diberikan balasannya. Oleh itu, setiap orang tidak 
seharusnya memperkecil-kecilkan amalannya dengan 
mengatakan, "Ini cuma kecil sahaja, tidak dikira dan 
ditimbang." Malah hatinya seharusnya menggelentar 
di hadapan setiap perbuatan sebagaimana neraca 
yang halus akan bergerak meninggi atau menurun 
dengan sebab berat sebiji atom itu. 

Semua Amalan Ditimbang Dengan Neraca Yang Halus 

Neraca yang menimbangkan amalan itu adalah 
suatu neraca yang tiada tolok bandingnya di dalam 
dunia ini kecuali neraca di dalam hati Mu'min iaitu 
hati yang terus menggelentar, kerana melakukan 
kebaikan atau kejahatan seberat atom. Di sana ada 
hati-hati di dunia ini yang tidak tergoncang walaupun 
oleh dosa-dosa dan maksiat yang sebesar gunung, 
dan tidak merasa apa-apa walaupun ia telah 
bertindak menghancurkan kebaikan yang lebih teguh 
dari gunung. Itulah hati-hati yang degil di bumi yang 
akan hancur luluh pada Hari Hisab. 


ic * * * * * 


